"ካብ ስም ምፅውዋዕ፣ ምውንጃልን ዘፅልእ መግለፅትታ ካብ ምውፃእን፡ ክልቲኦም ወገናት ሰኺኖም ነቲ ኩነታት ክግምግሙ ይግባእ። እዚ እንተገይሮም ኩሉ ግዘ ዕድል ኣሎ። ብፍላይ ድማ ኣባል ኢህወደግ ዝኾኑ ውድባት፡ ድሕሪ ሕዚ ብዘሰጉምዎ ፕሮፖጋንዳ እዮም፡ ነዚ ዕድል ዝውስንዎ" ይብሉ ኣይተ ሙሼ። ኣፈላላይን ዘይምርድዳእን ኣጋጢሙ ማለት፡ ኣብቂዑ ምዝርራብ ኣይከኣልን ማለት ኣይኮነን። እቲ ዘሎ ኣፈላላይ ደም ዘፋሰሰ እንተይኮነስ፡ ኣፈላላይ ርእዮተ- ዓለም እዩ። ይኹን'ምበር ነዚ ብምጻር፡ ነገራት መስመር ንክሕዙ ዘይምግባር፡ ንግንባራት እቲ ውድብ ከጥፍእ ይኽእል፡ ብምባል ስግኣቶም የቐምጡ ኣይተ ሙሼ። ኢህወደግን ህወሓትን፡ "ዋላ'ኳ ኣብ ሓደ እንተኾንና ተፈላሊና ኢና" ህወሓት ክቃለስ ዝነበሮ፡ ኣብ ውሽጢ እቲ ግንባር ኮይኑ'ምበር ወፂኡ ኣይኮነን ዝብል እምነት ዘለዎም ኣይተ ሙሼ፡ ህወሓት ኣቕቢፁ ካብ ኢህወደግ ዝምለስ'ዶ ይመስሎም?
